## Rješenje o oduzimanju dozvole za obavljanje poslova s vrijednosnim papirima za razdoblje od 20. studenoga 2005. godine do 31. siječnja 2006. godine CBB Vrijednosnicama d.o.o. iz Varaždina

### NN 130/2005 (2.11.2005.), Rješenje o oduzimanju dozvole za obavljanje poslova s vrijednosnim papirima za razdoblje od 20. studenoga 2005. godine do 31. siječnja 2006. godine CBB Vrijednosnicama d.o.o. iz Varaždina

# KOMISIJA ZA VRIJEDNOSNE PAPIRE REPUBLIKE HRVATSKE

**2404**

Temeljem odredbi članka 12. točka 5., članka 41.
stavka 2. i članka 52. stavak 1. točke 15. i 16. i stavka 6. Zakona o tržištu
vrijed­nosnih papira (»Narodne novine« br. 84/02),
Komisija za vrijednos­ne papire Republike Hrvatske po
službenoj dužnosti, u predmetu oduzimanja dozvole za obavljanje poslova s
vrijednosnim papirima brokerskom društvu »CBB Vrijednosnice« d.o.o. za
poslovanje vrijednosnim papirima, Varaždin, Aleja kralja Zvonimira I, MBS:
070051490 na sjednici održanoj dana 20. listopada 2005., donijela je sljedeće

## RJEŠENJE

### O ODUZIMANJU DOZVOLE ZA OBAVLJANJE POSLOVA S VRIJEDNOSNIM PAPIRIMA

1. Brokerskom društvu »CBB Vrijednosnice« d.o.o.
za poslovanje vrijednosnim papirima, Varaždin, oduzima se dozvola za obav­ljanje svih poslova s
vrijednosnim papirima za razdoblje od 20. studenog 2005. godine do 31. siječnja
2006. godine,

2. Nalaže se brokerskom društvu iz točke I.
izreke da do 20. stu­denog
2005. godine, Komisiji za vrijednosne papire Republike Hrvatske dostavi dokaze
o obavješćivanju svih klijenata o prestanku važenja dozvole, te da dostavi preslik knjige naloga iz koje će biti razvidno da su svi
nalozi uredno izvršeni ili opozvani,

3. Brokersko društvo iz točke 1. izreke briše se
iz Registra ovlaštenih društava koji vodi Komisija za vrijednosne papire
Republike Hrvatske, s danom 20. studenoga 2005. godine,

4. Ovo rješenje objavit će se u »Narodnim
novinama«.

```
Obrazloženje
```

```

```

Komisija za vrijednosne papire Republike Hrvatske
(dalje: Komisija) je, rješenjem klasa: UP/I-450-08/03-02/81 od 26. ožujka 2003.
godine, društvu CBB-vrijednosnice d.o.o. Varaždin (dalje: Društvo) izdala
dozvolu i čistopis dozvole za obavljanje poslova s vrijednosnim papirima iz
članka 34. točke I. – 4. i 7. Zakona o tržištu vrijednosnih papira (»Narodne
novine« br. 84/02, dalje: Zakon).

Odredbama članka 52. stavak I. točke 15. i 16.
Zakona propisano je da će Komisija rješenjem oduzeti dozvolu za obavljanje
poslova s vrijednosnim papirima ovlaštenom društvu ako ono, postupajući
protivno odredbama Zakona, ugrožava rad burze, odnosno ako poslove s
vrijednosnim papirima ne izvršava u skladu s odredbama Zakona ili pažnjom
dobrog stručnjaka.

Komisija je tijekom redovnog praćenja trgovanja
na Zagrebač­koj burzi d.d.
Zagreb u više navrata uočila transakcije dionicama izdavatelja Kreditna banka
Zagreb d.d. Zagreb (oznake KBZ-R-A), koje su po cijeni značajno odstupale od
prosječne cijene za te dionice. U provedenom postupku, Komisija je utvrdila da
je u svim spornim transakcijama sklopljenim dana 12., 16., 17., 18. i 19.
kolovoza te 1., 5., 20., 21. i 22. rujna 2005. godine na strani prodavatelja
bilo Društvo.

Uvidom u prikupljenu dokumentaciju utvrđeno je
da je Dru­štvo sporne transakcije sklapalo za nalogodavca,
na način da su nalozi u većini slučajeva otvarani na kraju trgovinskog dana
(15.59 sati tj. u zadnjoj minuti trgovanja) i odmah
realizirani. Količine i cijene po kojima su realizirane navedene transakcije
dionicama KBZ-R-A, te vrijeme otvaranja i realizacije naloga, ukazuju na
manipulacije cijenom vrijednosnih papira (članak 108. stavak 2. točka 2.
Zakona), tj. Društvo je obavljalo transakcije
vrijednosnim papirom radi toga da se smanji cijena tog vrijednosnog papira i na
taj način potaknu drugi ulagatelji na prodaju istog.

Zbog počinjenja prekršajnog djela opisanog
člankom 108. stavak 2. točka 2. Zakona Komisija je podnijela zahtjev za
pokretanje prekršajnog postupka protiv društva CBB vrijednosnice d.o.o. i
odgovorne osobe u društvu, dok je zbog počinjenja prekršajnog dijela opisanog
člankom 108. stavak 1. točka 1. Zakona (manipuliranje cijenama) podnijela
prekršajnu prijavu i protiv nalogodavaca navedene transakcije.

Slijedom iznijetog, Komisija ocjenjuje da je
Društvo prilikom zaprimanja navedenih naloga i izlaganja istih na trgovinski
sustav burze postupalo protivno odredbama Zakona, ugrozilo rad burze te nije
postupalo pažnjom dobrog stručnjaka, budući da takvo iz­vr­šenje naloga predstavlja kršenje citiranih zakonskih
odredbi o manipuliranju cijenama, čime su ispunjeni zakonski razlozi za
oduzimanje dozvole za obavljanje jednog ili više poslova s vrijednosnim
papirima (članak 52. stavak 1. točka 15. Zakona).

Nadalje, utvrđeno je da je Društvo, dana 21.
rujna 2005. godine izvršilo na Zagrebačkoj burzi d.d. transakciju prodaje
44.430 dionica KBZ-a sa računa vrijednosnih papira nalogodavca koji u tom
trenutku na svom računu vrijednosnih papira nije imao dovoljnu količina
predmetnih dionica, odnosno nedostajalo je 39.339 dionica KBZ-a u
protuvrijednosti od cca. 6.500.000,00 kuna, te je
Društvo dana 22. rujna 2005. godine izvršilo na Zagrebačkoj burzi d.d. trans­akciju
kupnje 115.842 dionice KBZ-a za nalogodavca iako isti kao nalogodavatelj
nije doznačio potrebna novčana sredstva u visini od 17.839.668,00 kuna na račun
koji se vodi u Društvu.

Slijedom iznijetog, Komisija ocjenjuje da je
Društvo prilikom izvršavanja navedenih transakcija postupalo protivno odredbama
Zakona budući da izvršenje takvih naloga predstavlja kršenje zakonskih odredbi
o dužnosti da se pri obavljanju poslova s vrijednosnim papirima postupa pažnjom
dobrog stručnjaka (članak 59. stavak I. Zakona), čime su ispunjeni zakonski
razlozi za oduzimanje dozvole za obavljanje jednog ili više poslova s
vrijednosnim papirima (članak 52. stavak 1. točka 16. Zakona).

Zbog počinjenja prekršajnog djela opisanog
člankom 59. stavak I. Zakona Komisija je podnijela zahtjev za pokretanje
prekršajnog postupka protiv društva CBB vrijednosnice d.o.o. i odgovorne osobe
u društvu.

Stoga je, ispunjenjem uvjeta iz članka 52.
stavak I. točke 15. i 16. Zakona, Društvu valjalo oduzeti dozvolu za obavljanje
svih poslova s vrijednosnim papirima i brisati ga iz Registra ovlaštenih
društava koji vodi Komisija, a u koji Registar je Društvo bilo upisano pod
rednim brojem 45 (četrdeset pet).

Zaključno, Društvu se nalaže da do 20. studenog
2005. godine, Komisiji dostavi dokaze o obavješćivanju svih klijenata o
prestanku važenja dozvole, te da dostavi presliku knjige naloga iz koje će biti
razvidno da su svi nalozi uredno izvršeni ili opozvani.

Sukladno odredbama članka 8. Zakona, ovo
rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istog može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog rješenja.

Klasa: UP/I-041-02/04-01/76

Urbroj: 567- 04/05-14

Zagreb, 20. listopada 2005.

Predsjednik Komisije

**Miljenko** **Fičor**, v. r.

Rješenje, NN 130/2005-2404